AlexejDobrolubov/national_council_slovak_2010 huggingface dataset:
15. schôdza NR SR - 11.deň - A. dopoludnia
Dátum: 2024-06-27
Poslanec: Plaváková, Lucia (PS)
Druh vystúpenia: Vystúpenie

2. Ďakujem vám veľmi pekne. Vážené kolegyne, milí kolegovia, spoločne s kolegyňami Simonou Petrík, Beátou Jurík a Zuzanou Števulovou sme predložili novelu zákona o mene a priezvisku, ktorej cieľom je odstrániť niektoré praktické problémy, s ktorými sa ľudia stretávajú keď si chcú zmeniť priezvisko v súlade s ich rozhodnutím a želaním, a s ktorými sa na nás aj pravidelne obracajú, aj v tejto chvíli, posledné dni, keď sme komunikovali tento návrh zákona, tak sa ďalší a ďalší ľudia na nás obrátili s tým, že podporujú túto zmenu. Viac o jednotlivých zmenách uvediem v rozprave, do ktorej sa hlásim ako prvá. Ďakujem veľmi pekne.
15. schôdza NR SR - 8.deň - A. dopoludnia
Dátum: 2024-06-21
Poslanec: Plaváková, Lucia (PS)
Druh vystúpenia: Vystúpenie s faktickou poznámkou

70. Ďakujem veľmi pekne za slovo, ja by som v prvom rade chcela vecne k tomu návrhu zákona. Odznelo tu nejaké výhrady vo vzťahu ku kolidujúcim demonštráciám a teda zhromaždeniam. Ja tiež mám obavy z toho, ako je to nastavené, či bude naozaj zachované to, čo aj vyplýva z judikatúry Európskeho súdu pre ľudské práva, že vždy má byť zachované sloboda zhromažďovania v prípade pokojného zhromaždenia. To úplne mi nevyplýva z toho návrhu zákona, či toto bude v praxi aplikované takýmto spôsobom. A teraz by som chcela pár slov ešte k tomu, čo pani poslankyňa Kolíková otvorila, a teda vyhrážky a útokom, ktorým čelí, mňa to naozaj mimoriadne mrzí. Sama si tu zažívam obdobné situácie, aj mne sa stalo, že som s mojou šesťročnou dcérou bola na verejnosti a čelila verbálnym útokom. A je to niečo, čo by sme nemali nikto akceptovať a tolerovať. A, bohužiaľ, teda aj v dôsledku kampane, ktorú viedli aj koaličné strany aj vo vzťahu k mojej osobe a hoaxy a bludy, ktoré šírili, tak doposiaľ dennodenne dostávam správy, kde sa ma ľudia pýtajú, čo mám medzi nohami, aká som ja pošahaná, zvrátená a podobne, mi odkazujú, a odkazujú mi, že by som nemala byť rodičom. A ja neviem, či vy takéto správy dostávate, ale je naozaj hrozné, keď vám ľudia adresujú odkazy tohto typu a spochybňujú napríklad vaše rodičovstvo. Tak by som vás chcela vyzvať, rovnako ako pani poslankyňa Kolíková, aby ste vážili svoje slová aj pri transfóbnych a homofóbnych vyjadreniach, ktoré, žiaľ, z vašich úst odznievajú často, lebo ony majú svoje dôsledky a ja ich teda dennodenne zažívam. Ďakujem veľmi pekne.
15. schôdza NR SR - 8.deň - A. dopoludnia
Dátum: 2024-06-21
Poslanec: Plaváková, Lucia (PS)
Druh vystúpenia: Vystúpenie v rozprave

48. Ďakujem za slovo, pán predsedajúci. Ja budem veľmi krátko vystupovať v tejto rozprave. Ja som sa ako predsedníčka výboru pre ľudské práva a národnostné menšiny stretla aj s vedením Ústavu pamäti národa na osobitnom stretnutí, kde sme si prebrali naozaj fungovanie ÚPN, aj vnútorné procesy ako majú nastavené, ako fungujú v rámci medzinárodnej spolupráce, akú činnosť, podrobnejšie sme sa venovali tomu, ako svoju činnosť vykonávajú. A musím naozaj povedať, že ide o profesionálnu inštitúciu, ktorá vynikajúco plní svoju úlohu a naozaj aj vo vzťahu k nastaveniu vnútorných procesov, očakávania od zamestnancov a zamestnankýň, je to inštitúcia, ktorá má profesionálne vybudované zázemie a veľmi to chcem oceniť a poďakovať. A rovnako by som chcela poďakovať za všetku činnosť, ktorú vo vzťahu k tým temnejším častiam našich dejín Ústav pamäti národa vykonáva, pretože je to mimoriadne dôležité preto, aby sme si uvedomili a aby sme si pripomínali aj tieto časti našich dejín, ktoré boli formujúce pre našu demokraciu aj pre to, akým spôsobom sa naďalej vyvíja, a aby sme sa aj vyvarovali chybám, ktoré sme už v histórii zažili, pretože aj to je jeden z účelov toho, prečo si aj takéto udalosti dejinné, ktoré sú naozaj temnými obdobiami našej histórie, musíme opakovane pripomínať, aby sme ich už nikdy neopakovali. A naozaj tých aktivít, ktoré ÚPN robí, či už vo vzťahu k akademickej sfére, ale aj smerom k verejnosti, vydávanie publikácií, je naozaj množstvo až po podujatia, ktoré sú namierené aj na mladú generáciu a je to mimoriadne dôležité a ja za to chcem veľmi pekne poďakovať. Ďakujem.
15. schôdza NR SR - 7.deň - A. dopoludnia
Dátum: 2024-06-20
Poslanec: Plaváková, Lucia (PS)
Druh vystúpenia: Vystúpenie s faktickou poznámkou

54. Ďakujem veľmi pekne za slovo. Mňa tiež teda zaujal celý tento proces predkladania pozmeňujúceho návrhu, aj teda tá bodka bola tu a akým spôsobom to bolo realizované tu v pléne. Ale teda naozaj je to pomerne rozsiahly pozmeňujúci návrh, má 19 novelizačných bodov. A teda dva z nich, ako už bolo zmienené, sa venujú navyšovaniu odmeny jednak členov rady na dvojnásobok. Ja chápem, že sme tu mali aj nejakú infláciu, ale dvojnásobok odmeny? A je to tam zdôvodnené iba, že proste sa navyšuje odmena. Tak možno keby sme k tomu vedeli si tu viac povedať, pretože to vyzerá tak, inak, že táto vláda sa vie hlavne postarať o seba a svojich ľudí. Pretože už si sama sebe zvyšovala odmenu a teraz tuto pozmeňujúcim návrhom naozaj na dvojnásobok navyšovať odmenu členom rady, tak keby sme k tomu vedeli mať aspoň nejakú diskusiu a odôvodnenie. Ďakujem veľmi pekne.
15. schôdza NR SR - 7.deň - A. dopoludnia
Dátum: 2024-06-20
Poslanec: Plaváková, Lucia (PS)
Druh vystúpenia: Vystúpenie s faktickou poznámkou

8. Ďakujem veľmi pekne za slovo, pán predsedajúci. Tá situácia s počtom skrátených legislatívnych konaní je naozaj už alarmujúca. Mali sme tu, myslím, že 42 vládnych návrhov zákonov, z toho len 17 bolo v riadnom legislatívnom procese a 25 zákonov v skrátenom legislatívnom konaní. To je takmer 60 % zákonov, ktoré predkladá vláda, ide v skrátenom legislatívnom konaní. Tak neviem, už by sa nám to všetkým tu v tejto miestnosti, aj na tej koaličnej strane malo zdať dosť zvláštne, pretože to prekonáva počty skrátených legislatívnych konaní ešte aj z pandemického obdobia, kde teda tiež môžeme polemizovať o tom, ktoré z nich boli vôbec potrebné, ale ešte aj to vláda dokázala prekonať. A tento prípad je z tých všetkých, ktoré sme tu mali určite jeden z najbizarnejších, pretože naozaj to, prečo tu máme toto skrátené legislatívne konanie, je v dôsledku nekonania ministerky kultúry. To je ten dôvod, prečo nám hrozia momentálne tie hospodárske škody, ktorými odôvodňujete skrátené legislatívne konanie. Čiže ja sa pripájam k tej výzve, aby sme nepokračovali v tomto procese v skrátenom legislatívnom konaní, aby naozaj tu prebehlo riadne prvé čítanie a následne druhé čítanie môže prebehnúť na septembrovej schôdzi. Pretože tak sa aspoň trochu priblížime normálnym procesom, ktoré by sme tu mali v parlamente zachovávať. Ďakujem veľmi pekne.
12. schôdza NR SR - 14.deň - A. dopoludnia
Dátum: 2024-05-10
Poslanec: Plaváková, Lucia (PS)
Druh vystúpenia: Vystúpenie s faktickou poznámkou

52. Ďakujem veľmi pekne za slovo. No áno, bolo to tu také divadelné predstavenie a zároveň ľudsky mimoriadne odporné toto celé bolo a veľmi ma mrzí, že teda naozaj aj tuto kolegovia z koalície tomu pritakávali a ešte zatlieskali. Vám naozaj nevadilo, čo tam odznelo? Lebo to bolo naozaj absolútne nechutné. Ja sa teda musím ohradiť voči tomu, že ma tam pán Blaha spomínal v kontexte toho, že ma naplo pri slovách ´slovenský ľud´, také slová som v mojom prejave ani nemala, takže ťažko ma mohlo z toho napnúť, čiže možno by si to mohol nejako usporiadať pán Blaha. Neviem, či to mal nejako teda takto dopredu pripravené a to očakával, alebo len potreboval niečo povedať, ale to je absolútne absurdné. A teda už sme tu mali divadelné predstavenie pána Tarabu, pána Blahu a tak možno by sme sa mohli dočkať aj vystúpenia pani ministerky kultúry alebo nie? Dobre, tešíme sa veľmi pekne. A tiež ma zaujalo, že teda najprv sme tu počuli o, tuším, o sedemdesiatich dvoch pohlaviach, teraz o sedemdesiatich šiestich, tak ja neviem, aspoň sa dohodnite na tom klamstve, ktoré neustále šírite, pretože to je úplne smiešne. A naozaj potom to vyznieva úplne absurdne, to, čo tu predvádzate, a vaše vyjadrenia o tom, ako sme sa odtrhli od reality, tak to ukazuje, kto je odtrhnutý od reality, ukazujú aj vaše hlasovania v tomto pléne. Pretože my sme tu predkladali napríklad návrh, ktorý mal pomôcť vdovám a vdovcom na základe ich petície, ľudí, ktorí to sami chceli. A ako hlasoval pán Blaha? Zdržal sa. Rovnako ako pri dvoch dňoch voľna pri spontánnom potrate, ktoré sme chceli zabezpečiť pre ženy, ktoré túto strašnú situáciu zažili. Ako hlasoval pán Blaha? Zdržal sa. Takže kto je tu odtrhnutý od reality a kto chce ľuďom pomáhať a kto tu chce šíriť len tieto bludy? (Potlesk.)
12. schôdza NR SR - 14.deň - A. dopoludnia
Dátum: 2024-05-10
Poslanec: Plaváková, Lucia (PS)
Druh vystúpenia: Vystúpenie s faktickou poznámkou

34. Ďakujem veľmi pekne za slovo. Pán Taraba, tá vaša argumentácia ohľadom dezinformácií bola naozaj fascinujúca, že vy ako keby argumentujete tým, že my šírime dezinformácie o nejakých 72 už nie pohlaviach, rodoch. Pritom nikdy v živote sme nikdy sme nič také nešírili, čiže vy normálne túto v priamom prenose dávate klamstvo jedno za druhým. A ja úplne rozumiem tomu, prečo vy máte problém so schémou na boj proti dezinformáciám. Pretože vy ste tu úplne hlavný dezinformátor, vy bez dezinformácií, šírenia klamstiev a nenávisti neviete ľuďom nič ponúknuť. To je váš jediný spôsob, ako ich oslovujete, jediný spôsob, pretože takýmto spôsobom, šírením dezinformácií, nenávisti polarizujete, a na tomto si získavate politické body. A to je mimoriadne smutné, vy nemáte čo ľuďom ponúknuť a toto je jediné, čo im ponúkate. To je fakt hanba.
12. schôdza NR SR - 13.deň - B. popoludní
Dátum: 2024-05-09
Poslanec: Plaváková, Lucia (PS)
Druh vystúpenia: Vystúpenie s faktickou poznámkou

131. Ďakujem veľmi pekne za slovo. Ako nadviazať...? (Povedané so smiechom.) Dani, ja som rada, že si uviedla aj celý zoznam vlastne rôznych iných dokumentov, ktoré bude potrebné meniť v nadväznosti na túto zmenu návrhu zákona v súvislosti s fungovaním FPU. Ten zoznam bol naozaj veľmi dlhý. Ja som si tak predstavila, že ako doposiaľ funguje SNS a jej nominanti, a že oni to budú musieť naplniť v praxi. Fú, veď to ani za tých šesť mesiacov, čo chcú mať akože to skúšobné fungovanie tejto zmeny, nestihnú. Tak ja neviem, naozaj akým spôsobom to chcú realizovať. A je dobré, že sa tu pýtame viacerí, že koho je vlastne celý tento návrh dielom, pretože to v podstate nie je úplne zrejmé, či to je nejaká spanilá jazda pána poslanca Michelka, alebo je to, on slúži len ako nástroj niekoho na ministerstve kultúry, asi to nebude ani samotná ministerka, ale nejakí iní ľudia. Možno tí, čo chcú diskutovať o plochej Zemi. A nie je ani jasné, že prečo sa to tu tak vyvíja veľmi zvláštnym spôsobom, že naozaj už tu došlo k nejakému kompromisu, ktorý nebol ľahký, a bolo naozaj veľmi dôležité, že k nemu dokázala dospieť koalícia aj opozícia, a zrazu to je inak. Zrazu akosi nikto nevie, že čo bude ďalej a prečo to je vlastne takto inak, lebo ten pozmeňujúci návrh, ktorý bol tým kompromisom, sa tu už ani neobjavil. Zrazu proste zmizol. A kam zmizol a prečo zmizol? To, ja tomu nerozumiem, pretože to bolo riešenie, ktoré mohlo naozaj byť prijaté v tomto pléne a nemuseli by sme sa tu baviť o týchto hrôzostrašnostiach, čo prináša pán poslanec Michelko. Ďakujem.
12. schôdza NR SR - 13.deň - B. popoludní
Dátum: 2024-05-09
Poslanec: Plaváková, Lucia (PS)
Druh vystúpenia: Vystúpenie s faktickou poznámkou

87. Ďakujem veľmi pekne za slovo. Zora, ja som rada, že si aj tak opätovne pripomenula naozaj, celý ten legislatívny proces, ktorého, ktorý tu musíme sledovať, lebo to, to už je, no, doslova útrpné. V tomto kontexte by som rada aj pripomenula aj slová Ústavného súdu, ktorý sám konštatoval, že v poslednej dobe sledujeme upadajúcu legislatívnu kultúru, a tento návrh zákona aj s celým tým procesom tomu teda značným spôsobom prispieva. Už to miestami malo aj také prvky grotesky, keď sa tu opätovne otváralo to druhé čítanie. Jednak som teda tajne očakávala (povedané so smiechom), že pani ministerka kultúry, keď už teda musí takýmto spôsobom otvoriť opätovne tú rozpravu, tak nám niečo aj vecne povie, ale no, to bolo asi také márne čakanie, nedočkali sme sa. A celý tento proces vlastne k čomu speje? Pretože ja som aj včera sa o tom rozprávala s poslancom, s pánom poslancom Jarjabkom a on teda povedal niečo, čo ma mimoriadne prekvapilo, že však nejako sa to prijme a potom po šiestich mesiacoch to prehodnotíme a môžme to opätovne nejako zmeniť nejakou ďalšou novelou a podobne. No tak to, to je absolútne neskutočné, že takýmto spôsobom vôbec niekto uvažuje. Legislatíva sa naozaj nemá tvoriť spôsobom hókus-pókus, že my si tu niečo vyskúšame, a potom uvidíme, a obzvlášť v kontexte toho, ako presne odznelo, že vlastne najbližšie mesiace nikto žiadne financie neuvidí, pretože to bude potrebné znovu prehodnotiť v kontexte schémy štátnej pomoci. A potom čo teda? Zistíme, že to nefunguje a budeme to prerábať znovu a čiže nie, že šesť mesiacov neuvidia žiadne peniaze, ale rok alebo koľko? Veď to je absolútna už likvidácia práve kultúry na Slovensku, nie jej podpora. Naozaj, už skúste sa ešte nad tým zamyslieť a zahamovať a zvrátiť tento šialený proces, ktorý ste tu rozbehli. Ďakujem. (Potlesk.)
12. schôdza NR SR - 11. deň - A. dopoludnia
Dátum: 2024-05-03
Poslanec: Plaváková, Lucia (PS)
Druh vystúpenia: Vystúpenie s faktickou poznámkou

123. Ďakujem veľmi pekne za slovo, aj kolegyni Simone za výborný vstup do tejto rozpravy a moju podporu, samozrejme, návrh zákona má a verím, že sa nájde širšia podpora aj v celom pléne parlamentu. Ja som veľmi vďačná za to, že sa naozaj dlhodobo venuješ téme odstraňovania platových rozdielov, ale aj dôchodkových rozdielov, pretože, samozrejme, je to prepojené presne tak, ako si to správne pomenovala v tejto rozprave. A je dôležité si naozaj uvedomiť, že naozaj odstraňovanie rodových rozdielov v odmeňovaní má dopad na celé rodinné rozpočty, pretože akonáhle sa nám to podarí zlepšiť, vyrovnať tie rozdiely, tak tým pádom celé rodiny z toho profitujú, pretože budú mať vyššie príjmy do svojho rozpočtu. Myslím si, že to by nám malo, na tom by nám malo spoločne záležať, aby sa všetky rodiny a ľudia na Slovensku mali čo najlepšie a toto je jeden z krokov, ktorý k tomu môže viesť. A už len z povahy veci, samozrejme, je dôležité, aby ľudia za rovnakú prácu boli rovnako odmeňovaní. To je niečo, na čom by sme sa mali úplne základne zhodnúť a práve tento návrh zákona k tomu smeruje a chce prispieť k tomu, aby sa to stalo realitou, pretože zatiaľ to, žiaľ, realitou nie je. Ďakujem.
6. schôdza NR SR - 9.deň - B. popoludní
Dátum: 2023-12-19
Poslanec: Pollák, Peter (SLOVENSKO)
Druh vystúpenia: Vystúpenie s faktickou poznámkou

65. Ďakujem veľmi pekne, pán podpredseda. Vilo, ďakujem ti za tvoju rozpravu, dobré zhodnotenie novej politickej kultúry, ktorú tu doniesli noví koaliční poslanci a predstavitelia vládnej koalície. Pred voľbami sľubovali, že sa všetko bude diať v poriadku, nebude chaos, nebudú skrátené legislatívne konania, všetko pôjde tak, ako má. A aká je súčasná realita? Politická nekultúra. Ignorujú sa medzirezortné pripomienkové konania, ktoré majú slúžiť na kvalitne urobené a kvalitne fungujúce zákony. Ignoruje sa občianska spoločnosť, opozícia či iné orgány štátu, ktoré bijú na poplach. Ignoruje sa akákoľvek kritika a všetko sa rieši v rozpore s rokovacím poriadkom. Samozrejme, v skrátených legislatívnych konaniach. Dôvodové správy sú len zdrapom papiera a plné floskúl, kde nie je vysvetlené, čo zákon rieši a nie, a ani, prečo je dôležité ho prijať. Arogancia novej vládnej koalície sa nedá porovnať s ničím, čo sme tu videli kedykoľvek predtým. A táto politická nekultúra má len jeden cieľ, chopiť sa všetkej moci v štáte a už ju nikdy z rúk nepustiť. Predísť tomu, čo sa stalo vo voľbách v roku 2020. A s týmto cieľom sa snažia odstrániť akúkoľvek existujúcu, ale aj možnú kritiku. Namiesto zákona, ktorý vytvára nové ministerstvo, tu máme ďalších 20 návrhov zákona, ktoré menia všetko možné cez zbrojenie, odvolávanie šéfov úradov, ktorí by ich mohli ohroziť, rušia fond vzájomnej pomoci či presúvajú národnú lotériu pod nové ministerstvo, aby si tam mohli rozdeľovať veľké zisky. Proste a jednoducho, obrovská katastrofa. Ešte raz, Vilo, veľmi pekne ďakujem.
6. schôdza NR SR - 9.deň - B. popoludní
Dátum: 2023-12-19
Poslanec: Pollák, Peter (SLOVENSKO)
Druh vystúpenia: Vystúpenie s faktickou poznámkou

40. Ďakujem za slovo, pán podpredseda. Láčho džives, Martin. Ďakujem za tvoj príspevok, v ktorom si veľmi dobre zhodnotil tento katastrofálny návrh zákona. Nová vláda mala pred voľbami plné ústa rečí, ako nechceme zbrojiť, ako musíme zastaviť konflikt na Ukrajine, ako je mier ich najvyšším cieľom. Samozrejme, kampaň skončila, už tu nie je a veci treba aj naozaj presadiť, takže zbrojiť ideme. Len ma mrzí, že to nová vláda toto opatrenie zakrýva a dáva ako prílepok k zákonu, ktorý zakladá ministerstvo športu. Je to niečo, za čo sme my mali minulé volebné obdobie obrovskú kritiku zo strany súčasnej vlády. Oni to teraz robia každý boží deň. A čo sa týka turizmu, ja si nemyslím, že tento návrh dokáže naplniť to málo, čo sa píše v dôvodovej správe. Cieľom je efektivita a rozpoznateľnosť značky Slovensko. Problémom je, že založením nového ministerstva a ďalšia byrokratizácia je opak efektivity. Viac a viac peňazí pôjde práve na ministerských pracovníkov a menej priamo na turistiku, či na šport. Zároveň tu neexistuje jednotná stratégia, ktorá by myslela na turizmus, či šport z hľadiska kontinuity. Neexistuje plán, ktorý sa takto, neexistuje plán, všetko sa robí na kolene, neodborne a bez vízie. A problémov, ktoré bránia rozvoju turistiky, tu máme veľmi veľa. Tento návrh to však nerieši. Ešte raz, Martin, ďakujem ti veľmi pekne.
6. schôdza NR SR - 7. deň - A. dopoludnia
Dátum: 2023-12-15
Poslanec: Pollák, Peter (SLOVENSKO)
Druh vystúpenia: Vystúpenie s faktickou poznámkou

6. Ďakujem veľmi pekne za slovo. Ďakujem ti, Igor, za tvoju rozpravu a je to veľmi jednoduché, čím viac táto vláda bude hovoriť o tom, že toto nie je pomsta, tak prakticky všetky návrhy zákonov, ktoré v poslednej dobe táto vláda predložila, cielia na jedinú vec, na pomstu. Rozkaz znel jasne. Vymeniť všetkých vyššie postavených ľudí na úradoch. Videli sme to napríklad pri ministerstve vnútra, ale aj pri úrad, ale aj pri Úrade splnomocnenca vlády pre rómske komunity. Nezaujíma ich, či títo ľudia boli schopní alebo neschopní, či robili dobré rozhodnutia alebo nie. Zaujíma ich len to, či patria daní úradníci do ich sféry záujmov. Ak nie, tak, žiaľ, dovidenia. Niekedy to však nie je jednoduché, ako sa už presvedčil aj minister vnútra Šutaj Eštok. Niektoré úrady majú z dôvodu zachovania čo najvyššej miery nezávislosti iný proces menovania ich predsedu, a to je aj prípad Úradu pre dohľad nad zdravotnou starostlivosťou. Súčasná preds... súčasnú predsedkyňu môžu odvolať len zmenou zákona, a to je presne to, o čo pri tomto zákone ide. Pri tomto návrhu zákona ide o dosadenie svojich ľudí. Ide aj o pomstu za to, že si niekto dovolil povedať pravdu o Pente a o tom, ako ničí naše zdravotníctvo. A potom je ešte lepší spôsob, ako vymeniť jednoducho človeka na vysokých pozíciách na ministerstvách, z trucu si založiť svoje vlastné ministerstvo.
6. schôdza NR SR - 6.deň - B. popoludní
Dátum: 2023-12-14
Poslanec: Pollák, Peter (SLOVENSKO)
Druh vystúpenia: Vystúpenie s faktickou poznámkou

116. Ďakujem veľmi pekne, Jozef, za tvoju rozpravu a ty si tam dával nejaké príklady, že koho táto vláda chce trestať, tak ja chcem dať ešte jeden príklad. Predstav si, v tomto období, je obdobie zimy a na Slovensku žijú ľudia, dajme tomu, že každý deň o prežitie, a budú si chcieť pomôcť nejakým kúskom dreva, tak takýto človek, ktorý pôjde do lesa a ukradne si iba kúsok dreva na to, aby prežil túto zimu, tak dostane basu. Ale tí ľudia, ktorí tu okradli Slovensko, ktorí už sedia v base, tak tí... (reakcia z pléna) pustia domov, tých pustia domov, a tí, čo nás ožobračujú a budú kradnúť tie peniaze, ktoré majú ísť medzi obyvateľov Slovenskej republiky, tak tí nedostanú žiaden trest. Toto je tá férová politika dnešnej vlády. Oni potrebujú mať nejakého viditeľného strašiaka, v tomto prípade to budú zrejme aj Rómovia, na ktorých takto ukážu prstom a oni budú môcť za všetko zlo, čo sa stane v tejto krajine. V programovom vyhlásení vlády píše táto vláda, že bývalé vlády rokov 2020 – 2023 práve takýmto spôsobom boja s pandémiou a zneužitím trestného práva podkopli dôveru veľkej časti verejnosti v spravodlivosť. Verejnosť na Slovensku bude vystavená takej spravodlivosti, akú si nakreslil Robert Fico, akou, akú si nakreslil Tibor Gašpar, akú si nakreslil taký Migaľ, aký, akú si nakreslil Pellegrini a všetci tí skorumpovaní politici, ktorí okrádali Slovensko.
6. schôdza NR SR - 6.deň - B. popoludní
Dátum: 2023-12-14
Poslanec: Pollák, Peter (SLOVENSKO)
Druh vystúpenia: Vystúpenie s faktickou poznámkou

91. Ďakujem veľmi pekne. Ďakujem aj tebe, kolega Dostál, za tvoju rozpravu a dovoľ mi, aby som pokračoval v tvojej rozprave možno časťou z programového vyhlásenia vlády, kde vláda opisuje posilnenie úloh demokratického štátu. A ja sa dotknem tejto state: „Vláda sa hlási k ústavnej definícii, podľa ktorej sa Slovenská republika... zvrchovaný, demokratický a právny štát. Materiálny právny štát nie je hodnotovo neutrálny, naopak, opiera sa o konštruktívne hodnoty demokratickej spoločnosti, akými sú rešpekt k ľudským právam, sloboda, rovnosť, ochrana ľudskej dôstojnosti, spravodlivosť, princíp primeranosti, zákaz zneužitia moci, demokratický charakter vládnutia či zvrchovanosť ústavy a zákona. Uvedené hodnoty predstavujú hodnotový základ pôsobenia tejto vlády, čo značí, že vláda bude dbať, aby tak ona sama, ako aj všetky ostatné orgány verejnej moci konali len na základe ústavy a zákonov, svoju moc uplatňovali s rešpektom k uvedeným hodnotám, túto moc nezneužívali ani nenadužívali, ale realizovali ju v každej situácii vždy primerane, hľadiac najmä na zachovanie ľudských práv a dôstojností každého občana a človeka.“ A ja sa chcem opýtať predkladateľa tohto návrhu zákona, aká je to dôstojnosť každého občana a človeka v tejto krajine, keď mu idete zvýšiť viac ako 900 poplatkov, zdravotné odvody, dane a kadejaké platby. Ďalej pokračujú, že „politická zmena, ktorú priniesli parlamentné voľby bola logickým a nevyhnutným dôsledkom rastúcej spoločenskej polarizácie v rokoch 2020 až 2023, na ktorú volič reagoval v duchu túžby po normálnosti a stabilite.“